Die toekoms van die elektriese voertuig word verwelkom - Solidariteit WêreldSolidariteit Wêreld
Tuis › Nuuskantoor › Die toekoms van die elektriese voertuig word verwelkom
Daar is 'n nuwe revolusie wat op pad is na Suid-Afrika. Dié revolusie bestaan uit motorvervaardigers soos Volkswagen, Nissan en BMW wat tans in samesprekings is om die elektriese voertuig na Suid-Afrika te bring. Motorvervaardigers in Suid-Afrika loop tans die risiko om agter te bly in die wêreldwye oorskakeling na "groener" (omgewingsvriendelike) voertuie. Volgens Engineering News berei die bedryf voor op 'n verenigde standpunt oor elektrifisering wat aan die einde van jaar aan die regering voorgelê sal word.
Een van die bedryf se doelwitte is om wetgewers te oorreed om 'n invoertarief van 23% op elektriese voertuie te verminder of te verlaag om sodoende binnelandse verkope te verhoog. Nog 'n doelwit is om 'n infrastruktuur in plek te kry wat toelaat dat die motors soos dit benodig word, gelaai kan word. Dit bly egter 'n krisis omdat Suid-Afrika 'n land is waar die staasbeheerde instellings soos Eskom in 'n erge finansiële krisis verkeer.
Marius Croucamp, adjunkhoofsekretaris van die metaal & ingenieurswese bedryf by Solidariteit vergader binnekort met Naamsa (National Association of Automobile Manufacturers of South Africa) om sake te bespreek, soos die strategiese skakeling, uitbou vir die motorbedryf met spesifieke betrekking tot Solidariteit-lede in die bedryf, hoe die vierde industriële rewolusie 'n impak op die bedryf gaan hê asook geleenthede vir Sol-Tech om moontlik tegniese opleiding in die gebied te verskaf.
Croucamp beklemtoon ook dat dit vir Solidariteit belangrik is om aan die voorpunt as vakbond in die bedryf te staan omdat elektriese motors deel van die vierde industriële revolusie vorm. Hy sal ook graag volgende met BMW en Nissan oor die onderwerp wil vergader.
Croucamp het met die volgende afgesluit: "Ons verwelkom oproepe om elektriese voertuig-tegnologie in Suid-Afrika uit te rol omrede dit die rigting is waarheen die wêreld beweeg en Suid-Afrika kan nie bekostig om agter te raak op hierdie gebied nie. Nuwe geleenthede kan deur die industrie geskep word, wat werkgeleenthede kan skep veral as die vervaardiging van elektriese voertuie in Suid-Afrika gedoen kan word."
Solidariteit sal hul lede en die publiek op hoogte hou met enige verwikkelinge. Hou gerus ons webblad en sosiale media blaaie dop vir verdere nuus.